[pic] | IL-KUMMISSJONI EWROPEA |

Brussel 5.11.2010

KUMM(2010) 637 finali

2010/0319 (NLE)

Proposta għal

REGOLAMENT TAL-KUNSILL (UE) Nru XX/2010

ta’ XX Diċembru 2010

li jimponi dazju definittiv tal-antidumping u jiġbor b'mod definittiv id-dazju provviżorju impost fuq l-importazzjonijiet tal-ħjut tal-poliesteri ta’ tenaċità għolja li joriġinaw fir-Repubblika Popolari taċ-Ċina u li jtemm il-proċediment li jikkonċerna l-importazzjonijiet tal-ħjut tal-poliesteri ta’ tenaċità għolja li joriġinaw fir-Repubblika tal-Korea t’Isfel u t-Tajwan

MEMORANDUM TA’ SPJEGAZZJONI

1. Kuntest tal-proposta

2. Raġunijiet għal u għanijiet tal-proposta

Din il-proposta tikkonċerna l-applikazzjoni tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (‘ir-Regolament bażiku’), fil-proċediment li jikkonċerna l-importazzjonijiet ta’ ħjut tal-poliesteri ta’ tenaċità għolja li joriġinaw fir-Repubblika Popolari taċ-Ċina (‘RPĊ’), ir-Repubblika tal-Korea t’Isfel (‘Korea’) u t-Tajwan.

- Kuntest ġenerali

Din il-proposta qiegħda ssir fil-kuntest tal-implimentazzjoni tar-Regolament bażiku u hija r-riżultat ta’ investigazzjoni li saret b’konformità mar-rekwiżiti sostantivi u proċedurali stabbiliti fir-Regolament bażiku.

- Dispożizzjonijiet eżistenti fil-qasam tal-proposta

Dazju provviżorju tal-antidumping fuq l-importazzjonijiet tal-ħjut tal-poliesteri ta’ tenaċità għolja li jaqgħu taħt il-kodiċi NM 5402 20 00 li joriġinaw fir-Repubblika Popolari taċ-Ċina ġie impost bir-Regolament tal-Kunsill (KE) Nru 478/2010 (ĠU L 135, 2.6.2010, p. 3).

- Konsistenza ma’ politika oħra u għanijiet tal-Unjoni

Mhux applikabbli.

3. Konsultazzjoni tal-partijiet interessati u valutazzjoni tal-impatt

4. Konsultazzjoni tal-partijiet interessati

Il-partijiet interessati kkonċernati mill-proċediment kellhom il-possibbiltà li jiddefendu l-interessi tagħhom waqt l-investigazzjoni, b’konformità mad-dispożizzjonijiet tar-Regolament bażiku.

- Ġbir u użu tal-kompetenza

Ma kien hemm l-ebda ħtieġa ta’ kompetenza esterna.

- Valutazzjoni tal-impatt

Din il-proposta hija r-riżultat tal-implimentazzjoni tar-Regolament bażiku.

Fir-Regolament bażiku ma hemmx prevista valutazzjoni ġenerali tal-impatt iżda hemm inkluża lista eżawrjenti ta’ kundizzjonijiet li għandhom jiġu valutati.

5. Elementi legali tal-proposta

6. Sommarju tal-azzjoni proposta

Fit-8 ta’ Settembru 2009, il-Kummissjoni bdiet proċediment antidumping dwar l-importazzjonijiet ta’ ħjut tal-poliesteri ta’ tenaċità għolja li joriġinaw fir-RPĊ, il-Korea u t-Tajwan. Il-proċedura nbdiet b'riżultat ta’ ilment mis-CIRFS – l-Assoċjazzjoni Ewropea tal-Fibri Artifiċjali (‘il-kwerelant’) f’isem il-produtturi tal-ħjut tal-poliesteri ta’ tenaċità għolja li jirrappreżentaw proporzjon kbir, f’dan il-każ iżjed minn 60 % tal-produtturi totali tal-Unjoni tal-ħjut tal-poliesteri ta’ tenaċità għolja.

Bir-Regolament (UE) Nru 478/2010 il-Kummissjoni imponiet dazji provviżorji tal-antidumping fuq l-importazzjonijiet mir-RPĊ. L-ebda dazji tal-antidumping ma ġew imposti fuq l-importazzjonijiet li joriġinaw fil-Korea u t-Tajwan, billi l-marġnijiet tad-dumping medji ddifferenzjati għall-pajjiż kollu għal dawn l-importazzjonijiet instabu li kienu de minimis .

Il-proposta mehmuża għal Regolament tal-Kunsill hija bbażata fuq is-sejbiet definittivi fuq id-dumping, il-ħsara, il-kawżalità u l-interess tal-Unjoni li kkonfermaw is-sejbiet provviżorji dwar l-importazzjonijiet mir-RPĊ u kkonfermaw ukoll li l-marġnijiet tad-dumping għall-importazzjonijiet mill-Korea u t-Tajwan kienu de minimis . Barra dan, żewġ produtturi esportaturi addizzjonali fir-RPĊ li kienu talbu eżaminazzjoni individwali ġew investigati u rċevew marġni individwali tad-dumping. Fuq bażi ta’ kummenti tal-partijiet interessati dwar l-iżvelar tas-sejbiet provviżorji, il-marġnijiet tad-dumping ġew ukoll riveduti.

Qiegħed għalhekk jiġi propost li l-Kunsill jadotta l-proposta mehmuża għal Regolament sabiex jiġu imposti miżuri definittivi fuq l-importazzjonijiet mir-RPĊ u jintemm il-proċediment li jikkonċerna l-importazzjonijiet tal-ħjut tal-poliesteri ta’ tenaċità għolja li joriġinaw fil-Korea u t-Tajwan.

- Bażi legali

Ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea.

- Prinċipju tas-sussidjarjetà

Il-proposta taqa’ taħt il-kompetenza esklużiva tal-Unjoni Ewropea. Għalhekk il-prinċipju tas-sussidjarjetà ma japplikax.

- Prinċipju tal-proporzjonalità

Il-proposta tikkonforma mal-prinċipju tal-proporzjonalità għar-raġunijiet li ġejjin:

Il-forma tal-azzjoni hija deskritta fir-Regolament bażiku msemmi hawn fuq u ma tħalli l-ebda skop għal deċiżjoni nazzjonali.

L-indikazzjoni ta’ kif il-piż finanzjarju u amministrattiv li jaqa’ fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini huwa minimizzat u proporzjonali mal-għan tal-proposta mhijiex applikabbli.

- Għażla tal-istrumenti

Strument propost: Regolament.

Mezzi oħra ma jkunux adegwati għar-raġunijiet li ġejjin:

Ir-Regolament bażiku ma jipprevedix opzjonijiet alternattivi.

7. Implikazzjonijiet baġitarji

Il-proposta ma għandha l-ebda implikazzjoni għall-baġit tal-Unjoni.

2010/0319 (NLE)

Proposta għal

REGOLAMENT TAL-KUNSILL (UE) Nru XX/2010

ta’ XX ta' Diċembru 2010

li jimponi dazju definittiv tal-antidumping u jiġbor b'mod definittiv id-dazju provviżorju impost fuq l-importazzjonijiet tal-ħjut tal-poliesteri ta’ tenaċità għolja li joriġinaw fir-Repubblika Popolari taċ-Ċina u li jtemm il-proċediment li jikkonċerna l-importazzjonijiet tal-ħjut tal-poliesteri ta’ tenaċità għolja li joriġinaw fir-Repubblika tal-Korea t’Isfel u t-Tajwan

IL-KUNSILL TAL-UNJONI EWROPEA,

Wara li kkunsidra t-Trattat dwar il-Funzjonament tal-Unjoni Ewropea,

Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (ir-‘Regolament bażiku’)[1], u b’mod partikolari l-Artikolu 9 tiegħu,

Wara li kkunsidra l-proposta sottomessa mill-Kummissjoni Ewropea (‘il-Kummissjoni’) wara li kkonsulta l-Kumitat Konsultattiv,

Billi:

8. PROĊEDURA

9. Miżuri provviżorji

10. Il-Kummissjoni, permezz tar-Regolament (UE) Nru 478/2010[2] ('ir-Regolament provviżorju’) imponiet dazju provviżorju tal-antidumping fuq l-importazzjonijiet tal-ħjut tal-poliesteri ta’ tenaċità għolja (‘HTY’) li joriġinaw fir-Repubblika Popolari taċ-Ċina (‘RPĊ’). Ma ġew imposti l-ebda miżuri provviżorji fuq l-importazzjonijiet tal-HTY li joriġinaw fir-Repubblika tal-Korea t’Isfel (‘Korea’) u t-Tajwan.

11. Il-proċedura nbdiet b'riżultat ta’ ilment imressaq fis-27 ta’ Lulju 2009 miċ-CIRFS – Assoċjazzjoni Ewropea tal-Fibri Artifiċjali (‘il-kwerelant’) f’isem il-produtturi ta’ ħjut tal-poliesteri ta’ tenaċità għolja li jirrappreżentaw proporzjon kbir, f’dan il-każ iżjed minn 60 % tal-produzzjoni totali tal-Unjoni tal-ħjut tal-poliesteri ta’ tenaċità għolja.

12. Kif stabbilit fil-premessa (15) tar-Regolament provviżorju, l-investigazzjoni tad-dumping u l-ħsara kopriet il-perjodu mill-1 ta’ Lulju 2008 sat-30 ta’ Ġunju 2009 (‘il-perjodu tal-investigazzjoni’ jew ‘PI’). L-eżaminazzjoni tax-xejriet għall-valutazzjoni tal-ħsara kopriet il-perjodu minn Jannar 2005 sal-aħħar tal-perjodu tal-investigazzjoni (‘il-perjodu kkunsidrat’).

13. Proċedura sussegwenti

14. Sussegwentement għall-iżvelar tal-fatti u l-kunsiderazzjonijiet essenzjali li fuq il-bażi tagħhom ġie deċiż li jiġu imposti miżuri provviżorji tal-antidumping (‘żvelar provviżorju’), ħafna partijiet interessati għamlu sottomissjonijiet bil-miktub sabiex jesprimu l-fehmiet tagħhom dwar is-sejbiet provviżorji. Il-partijiet li għamlu din it-talba ngħataw opportunità li jinstemgħu. Il-Kummissjoni kompliet tfittex u tivverifika l-informazzjoni kollha li kien jidhrilha li kienet meħtieġa għas-sejbiet definittivi tagħha. Il-kummenti orali u bil-miktub sottomessi mill-partijiet interessati ġew ikkunsidrati u, fejn kien xieraq, is-sejbiet provviżorji ġew mibdula skont il-każ.

15. Għal dak li jirrigwarda l-aspetti tal-interessi tal-Unjoni, saru żjarat addizzjonali ta’ verifika fil-kumpaniji li ġejjin:

Utenti fl-Unjoni

- - Continental AG,

- - Oppermann Automotive Webbing GmbH,

- - Katradis Marine Ropes Industry S.A.,

- - Mehler Texnologies GmbH,

- - E. Oppermann GmbH,

- - Oppermann Industrial Webbing s.r.o.,

- - Contitech Transportbandsysteme GmbH

- Parti interessata partikolari talbet seduta u l-intervent tal-Uffiċjal tas-Seduta. Din it-talba saret wara l-iżvelar provviżorju. Is-seduta fil-preżenza tal-Uffiċjal tas-Seduta ingħatat.

- Il-partijiet kollha ġew mgħarrfa bil-fatti u l-kunsiderazzjonijiet essenzjali li fuq il-bażi tagħhom ġie intiż li tiġi rrikmandata l-impożizzjoni ta’ dazju tal-antidumping definittiv fuq l-importazzjonijiet tal-HTY li joriġinaw fir-RPĊ u l-ġbir definittiv tal-ammonti garantiti permezz tad-dazju provviżorju (‘żvelar finali’). Ingħataw ukoll perjodu li fih setgħu jagħmlu rappreżentazzjonijiet wara għal dan l-iżvelar.

- PRODOTT IKKONĊERNAT U PRODOTT SIMILI

- Il-prodott ikkonċernat huwa l-ħjut tal-poliesteri ta’ tenaċità għolja (minbarra l-ħajt tal-ħjata), li mhuwiex disponibbli għall-bejgħ bl-imnut, inkluż il-monofilament ta’ inqas minn 67 decitex li joriġina fir-RPĊ, il-Korea u t-Tajwan (‘il-prodott ikkonċernat’) li attwalment jaqa’ taħt il-kodiċi NM 5402 20 00.

- Wara l-iżvelar provviżorju, parti waħda kklejmjat li l-Kummissjoni ma kinitx indirizzat id-differenzi bejn il-ħjut użati fil-produzzjoni tat-tajers, l-hekk imsejħa ħjut 'High Modulus Low Shrinkage' ('HMLS'), u tipi l-oħra ta’ ħjut, billi dan it-tip jirrikjedi testijiet tekniċi twal u għalja qabel ma jikseb l-approvazzjonijiet għall-ispeċifikazzjonijiet tal-HMLS imposti mix-xerrejja. Barra dan, din il-parti kklejmjat li ma kienx ċar liema fatturi kienu se jiġu involuti fid-determinazzjoni provviżorja tal-eżistenza ta’ prodott wieħed. Parti oħra sostniet li l-HMLS u tipi oħra ta’ ħjut għandhom strutturi ta’ kostijiet differenti.

- B'risposta għal dawn il-klejms għandu l-ewwel jiġi nnotat li l-prodott ikkonċernat jintuża f'numru ta' applikazzjonijiet differenti bħall-infurzar tat-tajers, it-tessuti wesgħin, iċ-ċinturini tas-sikurezza, l-airbags, il-ħbula, ix-xbieki u għadd ta' applikazzjonijiet industrijali. Għalhekk hemm għadd kbir ta’ applikazzjonijiet differenti u konsegwentement jeżistu ħafna tipi u speċifikazzjonijiet differenti.

- Fid-determinazzjoni li l-HMLS u tipi oħra ta’ ħjut jikkostitwixxu prodott wieħed uniku, il-kriterji ewlenin kienu l-karatteristiċi fiżiċi, tekniċi u kimiċi bażiċi. Tabilħaqq, kif spjegat fil-premessa (19) tar-Regolament provviżorju, l-investigazzjoni wriet li, minkejja li l-ħjut tal-HMLS għandhom ċertu karatteristiċi distintivi meta mqabbla ma' tipi oħra ta' HTY (pereżempju l-modulu, it-taqsir bix-xrib, is-saħħa tensili u r-reżistenza għar-reħja), huwa kkunsidrat li t-tipi kollha differenti tal-prodott ikkonċernat għandhom l-istess karatteristiċi fiżiċi u kimiċi. Għalhekk jiġi kkunsidrat li jikkostitwixxu prodott wieħed uniku.

- Għal dak li jirrigwarda d-differenzi kklejmjati fl-istruttura tal-kost, għandu jiġi nnotat li dan fih innifsu ma jikkostitwix kriterju deċiżiv fid-determinazzjoni jekk l-HMLS jikkostitwix jew le prodott distint mit-tipi l-oħra ta’ HTY. Id-differenzi fil-kostijiet, il-prezzijiet u l-proċess tal-produzzjoni ma jiġġustifikawx per se li ċertu tip ta’ prodott bħall-HMLS għandu jiġi kkunsidrat bħala prodott differenti sakemm dan it-tip ikollu l-istess karatteristiċi fiżiċi, tekniċi u kimiċi bażiċi tat-tipi l-oħra ta’ prodott.

- Għalhekk l-esklużjoni tal-HMLS mill-ambitu tal-investigazzjoni ma kinitx ikkunsidrata ġustifikata u konsegwentement il-klejms f’dan ir-rigward kellhom jiġu miċħuda.

- Fl-assenza ta’ kwalunkwe kumment ieħor dwar il-prodott ikkonċernat u l-prodott simili, il-premessi (16) sa (20) tar-Regolament provviżorju qegħdin b’dan jiġu kkonfermati.

- DUMPING

- Tajwan

- Valur normali

- Produttur esportatur partikolari fit-Tajwan ipprovda evidenza li wriet li l-prezz tal-materjali naturali ewlenin, l-Aċidu Tereftaliku Ppurifikat (ATP) u l-Glikol Mono Etilene (MEG), li huwa xtara għall-produzzjoni tal-HTY beda jvarja waqt il-PI. B’mod partikolari nstab li l-prezzijiet tax-xiri waqgħu f'daqqa b'mod partikolari fl-aħħar tliet xhur tal-2008. Għalhekk ikklejmja li dan għandu jiġi kkunsidrat meta jiġu stabbiliti l-valuri normali tiegħu sabiex jiġi żgurat paragun ġust mal-prezzijiet tal-esportazzjoni.

- Is-sejbiet fil-premessa (18) ta’ hawn taħt huma r-riżultat ta’ analiżi dettaljata ħafna tad-dejta sottomessa mill-esportatur u li ġiet verifikata waqt iż-żjara tal-verifika. Għalhekk, ġie kkunsidrat li f’dan il-każ kien ġustifikat li jiġu stabbiliti valuri normali għal ċertu perjodi tal-PI sabiex tiġi kkunsidrata l-varjazzjoni fil-prezzijiet tal-materja prima.

- Ma kien hemm l-ebda kumment ieħor dwar il-metodu deskritt fir-Regolament provviżorju fil-premessi (86) u (87). Il-metodu użat sabiex jiġi stabbilit valur normali għall-produtturi esportaturi Tajwaniżi jista’ jiġi kkonfermat.

- Prezz tal-esportazzjoni

- L-investigazzjoni wriet li l-produttur Tajwaniż imsemmi fil-premessa (15) ta’ hawn fuq biegħ volumi ogħla tal-prodott ikkonċernat lis-suq tal-Unjoni fl-ewwel nofs tal-PI meta l-prezzijiet tal-materja prima kienu iżjed baxxi. Din is-sejba għandha wkoll tiġi kkunsidrata fid-dawl tal-kontenuti tal-premessa (16) ta’ hawn fuq.

- Fl-assenza ta’ kwalunkwe kumment li jikkonċerna l-prezz tal-esportazzjoni, il-premessa (88) tar-Regolament provviżorju qiegħda b’dan tiġi kkonfermata.

- Paragun

- Il-valur normali u l-prezz tal-esportazzjoni ġew stabbiliti kif spjegat hawn fuq. Il-valur normali li b’hekk ġie stabbilit għall-produttur imsemmi u l-prezz tal-esportazzjoni tiegħu ġew imqabbla f’perjodi li kienu viċin xulxin kemm jista’ jkun ħalli jiġu kkunsidrati d-differenzi li jaffettwaw il-komparabilità tal-prezzijiet. Dan huwa konformi mad-dispożizzjonijiet tal-Artikolu 2(10) tar-Regolament bażiku.

- Ma wasal l-ebda kumment ieħor li jikkonċerna l-paragun tal-valur normali u l-prezz tal-esportazzjoni tal-produtturi esportaturi Tajwaniżi. Għalhekk, il-kontenuti tal-premessa (89) tar-Regolament provviżorju jistgħu jiġu kkonfermati.

- Marġnijiet tad-dumping

- Qed jiġi mfakkar li fil-premessa (92) tar-Regolament provviżorju ġie konkluż li l-marġni ta’ dumping għall-pajjiż kollu għat-Tajwan kien de minimis . Il-marġni ta’ dumping definittiv stabbilit għall-produttur Tajwaniż imsemmi fil-premessa (15) ta’ hawn fuq issa huwa taħt il-livell de minimis . Għalhekk qed jiġi kkonfermat li l-marġni definittiv tad-dumping għall-pajjiż kollu għat-Tajwan huwa de minimis .

- Ir-RPĊ

- Trattament tal-Ekonomija tas-Suq (TES)

- Qed jiġi mfakkar li 11-il produttur esportatur fir-RPĊ ħabbru lilhom infushom. Dawn il-kumpaniji kienu jirrappreżentaw 100% tal-esportazzjonijiet totali tal-prodott ikkonċernat lis-suq tal-UE waqt il-PI. Intgħażel kampjun ta' tliet produtturi esportaturi jew gruppi ta’ kumpaniji relatati abbażi tal-iktar volum għoli ta’ esportazzjoni għall-għan li jiġi stabbilit id-dumping għar-RPĊ. It-tliet produtturi esportaturi magħżula bħala kampjun talbu t-TES, iżda nstab li wieħed biss minnhom kien jistħoqqlu li jieħdu.

- Wara l-iżvelar tas-sejbiet li jikkonċernaw it-TES, iż-żewġ produtturi esportaturi li ma ngħatawx TES issottomettew kummenti li huma mqassra hawn taħt.

- L-ewwel produttur esportatur għamel kummenti li jikkonċernaw klawżola restrittiva fl-attivitajiet tan-negozju tiegħu, il-problemi li ltaqa' magħhom fil-kontabbiltà tiegħu u l-ħlas ta' ċertu assi bħalma huma d-drittijiet tal-użu tal-art.

- Dan l-esportatur ammetta li teżisti klawżola restrittiva fl-Artikoli tal-Assoċjazzjoni tiegħu (AoA). Stqarr iżda ma weriex li kienet ma għadhiex tipproduċi effetti legali fuq l-attivitajiet tiegħu. B’mod simili, għal dak li jirrigwarda l-problemi tal-kontabbiltà, il-kumpanijia ammettiet l-eżistenza ta’ diskrepanzi bejn ir-rekords tal-kontabbiltà u d-dikjarazzjonijiet finanzjarji verifikati, iżda sostniet li dawn id-diskrepanzi kienu żgħar u li ġew spjegati waqt l-investigazzjoni. Għandu jiġi ċċarat li l-problemi li nstabu fil-kontabilità ta’ dik il-kumpanija li wasslu għaċ-ċaħda tat-TES ma kinux żgħar iżda sostanzjali, b’mod partikolari dawk li jikkonċernaw il-booking ta’ ċertu assi u d-diskrepanzi li nstabu bejn ċertu reġistri u dokumenti pprovduti waqt iż-żjara fuq il-post.

- It-tieni produttur esportatur ikkummenta b'mod partikolari dwar is-sejbiet li jirrigwardaw il-kontribut kapitali, klawżola restrittiva fl-attivitajiet tan-negozju tiegħu, u l-akkwist tad-drittijiet tal-użu tal-art.

- Fir-rigward tal-kontribut kapitali, l-esportatur sostna l-istess argumenti bħal dawk magħmula fl-istadju provviżorju, prinċipalment li l-kontribut tal-kapital kien sar kif dovut. Huwa sostna li l-kompetenza teknika hija kategorija speċjali ta’ għarfien li ma tirrikjedix li tiġi bbrevettata jew irreġistrata, u għalhekk, il-kontribut kapitali, għalkemm in natura, kien sar kif dovut. Fir-rigward tal-kwistjonijiet tal-aħħar, huwa sostna li l-klawżola restrittiva mhijiex mandatorja għall-kumpanija u li r-rekwiżiti tal-investiment konnessi mal-akkwist tal-art mhumiex distorsjonijiet iżda huma relatati mal-politika tal-iżvilupp tal-art tal-awtoritajiet.

- Madankollu, dawn l-argumenti kienu diġà tqajmu u ġew miċħuda fl-istadju provviżorju. Anke jekk ir-rekwiżiti tal-investiment ikunu relatati mal-politika tal-iżvilupp tal-art tal-awtoritajiet, ma jiġux ikkunsidrati kompatibbli mat-TES. Ma ingħatat l-ebda evidenza li tista’ tibdel il-konklużjonijiet provviżorji li jidhru fil-valutazzjoni tat-TES fil-premessi 50 u 51 tar-Regolament provviżorju.

- Fuq il-bażi ta’ dan ta’ hawn fuq, is-sejbiet provviżorji magħmula fil-premessi (46) sa (52) tar-Regolament provviżorju qegħdin jiġu kkonfermati.

- Eżaminazzjoni individwali

- Kif imsemmi fil-premessa (28) tar-Regolament provviżorju żewġ produtturi esportaturi li ma kinux inklużi fil-kampjun talbu li jiġi stabbilit marġni individwali tad-dumping skont l-Artikolu 17(3) tar-Regolament bażiku. Madankollu, it-talbiet għal eżaminazzjoni individwali setgħu jiġu eżaminati biss wara l-impożizzjoni tal-miżuri provviżorji.

- Dawn il-kumpaniji wieġbu għall-formola tal-klejm tat-TES fil-perjodu ta' qabel l-iskadenzi mogħtija. Wara l-impożizzjoni tal-miżuri provviżorji, il-Kummissjoni fittxet u vverifikat l-informazzjoni mogħtija fil-formoli tal-klejms u l-informazzjoni l-oħra kollha li kien jidhrilha li kienet meħtieġa fil-post tal-kumpaniji inkwistjoni:

— Oriental Industries Co., Ltd.

— Hangzhou Huachun Chemical Fibers Co., Ltd.

16. Fil-qosor, u sabiex tiġi faċilitata r-referenza biss, il-kriterji tat-TES qegħdin jiġu stabbiliti f’forma mqassra hawn taħt.

17. Id-deċiżjonijiet u l-kostijiet tan-negozju qegħdin isiru b'rispons għall-kundizzjonijiet tas-suq, u mingħajr interferenza sinifikanti mill-Istat; il-kostijiet tal-investimenti l-kbar jirriflettu b’mod sostanzjali l-valuri tas-suq;

18. L-impriżi għandhom sett uniku ċar ta' rekords bażiċi tal-kontabbiltà li jiġu awditjati b'mod indipendenti b'konformità mal-Istandards tal-Kontabbiltà Internazzjonali (SIK) u huma applikati għall-għanijiet kollha;

19. Ma hemm l-ebda distorsjonijiet sinifikanti li ġew mgħoddija mis-sistema ta’ qabel tal-ekonomija mhux tas-suq;

20. Il-liġijiet dwar il-falliment u l-proprjetà jiggarantixxu ċertezza u stabbiltà legali;

21. Il-konverżjonijiet tar-rata tal-kambju jsiru skont ir-rata tas-suq.

22. Għaż-żewġ kumpaniji teżisti klawżola restrittiva li tikkonċerna r-ripartizzjoni tal-bejgħ bejn is-suq tal-esportazzjoni u dak domestiku fid-dokumenti tar-reġistrazzjoni. Għal esportatur partikolari nstab numru ta’ inkonsistenzi u nuqqasijiet fis-sistema tal-kontabbiltà tal-applikant li wassal għall-konklużjoni li l-kontijiet ma kinux ċari, u ma kinux imħejjija u awditjati skont l-istandards internazzjonali tal-kontabbiltà. Finalment, instabu ċertu distorsjonijiet li ġew mgħoddija mis-sistema tal-ekonomija mhux tas-suq b’mod partikolari fir-rigward tax-xiri tad-drittijiet tal-użu tal-art tal-kumpanija.

23. Fuq din il-bażi, ġie konkluż li l-ebda waħda miż-żewġ kumpaniji ma wriet li ssodisfat il-kriterji kollha tal-Artikolu 2(7)(c) tar-Regolament bażiku u ma setgħux jingħataw it-TES.

24. Trattament Individwali (TI)

25. Skont l-Artikolu 2(7)(a) tar-Regolament bażiku, dazju għall-pajjiż kollu, jekk ikun hemm, għandu jiġi stabbilit għall-pajjiżi li jaqgħu taħt dak l-Artikolu, minbarra f’dawk il-każiijiet fejn il-kumpaniji jkunu kapaċi li juru li jissodisfaw il-kriterji kollha stabbiliti fl-Artikolu 9(5) tar-Regolament bażiku sabiex jingħataw it-TI.

26. Iż-żewġ produtturi esportaturi li talbu eżaminazzjoni individwali ma ssodisfawx il-kriterji tat-TES iżda talbu t-TI fl-eventwalità li ma jingħatawx it-TES.

27. Fil-qosor, u sabiex tiġi faċilitata r-referenza biss, il-kriterji tat-TI qegħdin jiġu stabbiliti hawn taħt:

1. Fil-każ ta’ impriżi ta’ proprjetà barranija totali jew parzjali jew impriżi konġunti, l-esportaturi huma ħielsa li jdaħħlu lura f’pajjiżhom il-kapital u l-profitti;

2. Il-prezzijiet u l-kwantitajiet tal-esportazzjoni, u l-kundizzjonijiet u t-termini tal-bejgħ jiġu determinati b’mod ħieles;

3. Il-parti l-kbira tal-ishma jappartjenu lill-persuni privati. L-uffiċjali tal-Istat li jidhru fuq il-bord tad-diretturi jew li jkollhom pożizzjonijiet manaġerjali prinċipali għandhom jew ikunu fil-minoranza jew għandu jintwera li l-kumpanija hija madankollu indipendenti biżżejjed mill-interferenza tal-Istat;

4. Il-konverżjonijiet tar-rata tal-kambju jsiru skont ir-rata tas-suq; u

5. L-interferenza tal-Istat mhijiex tali li tippermetti ċ-ċirkumvenzjoni tal-miżuri jekk l-esportaturi individwali jingħataw rati tad-dazju differenti.

28. Fuq il-bażi tal-informazzjoni disponibbli, ġie stabbilit li dawn iż-żewġ produtturi esportaturi fir-RPĊ, li mhumiex inklużi fil-kampjun, li kienu jeħtieġu eżaminazzjoni individwali, laħqu r-rekwiżiti kollha ta' hawn fuq sabiex jingħataw it-TI kif stabbilit fl-Artikolu 9(5) tar-Regolament bażiku.

29. Pajjiż analogu

30. Kif imsemmi fil-premessi (57) sa (62) tar-Regolament provviżorju, ġie kkunsidrat li l-Istati Uniti tal-Amerika ma kienx pajjiż analogu xieraq għall-għan li jiġi stabbilit valur normali għar-RPĊ. Minflok intgħażel it-Tajwan bħala l-pajjiż analogu xieraq sabiex jiġi stabbilit valur normali għar-RPĊ skont l-Artikolu 2(7) tar-Regolament bażiku.

31. Wara l-impożizzjoni tal-miżuri provviżorji ċerti partijiet issuġġerew minflok l-użu tal-Korea bħala pajjiż analogu. Huma sostnew li dan il-pajjiż kien iżjed approprjat mit-Tajwan minħabba li l-produtturi esportaturi Koreani jużaw ukoll it-teknoloġija tal-produzzjoni reċenti ta’ pass wieħed, huma għandhom volum għoli ta’ komparabilità fil-prodotti finali mar-RPĊ, is-suq domestiku Korean huwa kbir u komparabbli ma’ dak tar-RPĊ u l-ebda kumpanija fil-Korea ma nstabet li qed twettaq id-dumping.

32. Fir-rigward l-għażla ta’ pajjiż analogu, ġew eżaminati l-kriterji li ġejjin għall-għażla ta’ pajjiż analogu: il-komparabilità tal-volum tal-produzzjoni ta’ prodotti finali fil-pajjiż b’ekonomija mhux tas-suq u fil-pajjiż potenzjalment analogu, ir-rappreżentattività tal-bejgħ domestiku (tranżazzjonijiet) lil klijenti mhux relatati meta mqabbla mal-esportazzjonijiet tal-prodott ikkonċernat li joriġina fil-pajjiż b’ekonomija mhux tas-suq, il-livell ta’ kompetizzjoni fis-suq domestiku tal-pajjiż analogu, il-komparabilità tal-aċċess għall-materja prima u l-enerġija, kemm l-esportaturi fil-pajjiż potenzjalment analogu jkunu lesti li jikkooperaw fl-investigazzjoni.

33. Analiżi oħra li saret wara l-impożizzjoni tal-miżuri provviżorji twettqet fuq bażi tal-informazzjoni kollha disponibbli sabiex jiġu analizzati l-kriterji rilevanti. Din l-analiżi wriet li hemm tabilħaqq similaritajiet bejn il-Korea u t-Tajwan fit-termini ta' ċerti kriterji. Madankollu, meta ġew imqabbla deher li t-Tajwan kien il-pajjiż analogu l-iżjed adatt.

34. L-analiżi wriet li l-Korea u t-Tajwan għandhom livell għoli ta’ komparabilità fil-volum tal-prodotti finali manifatturati mal-produtturi fir-RPĊ u volum kbir ta’ prodotti mibjugħa domestikament fiż-żewġ pajjiżi jista’ jiġi mqabbel ma’ esportazzjonijiet magħmula mir-RPĊ. Dan il-kriterju wera livell kemm kemm iżjed għoli ta’ komparabilità tal-volum għall-Korea billi l-volum tal-produzzjoni tagħha huwa ikbar minn dak tat-Tajwan.

35. Madankollu, l-importanza ta’ dan il-kriterju ma għandux jiġi sopravvalutat fuq kriterji oħra bħar-rappreżentattività tat-tranżazzjonijiet tal-bejgħ domestiku meta mqabbla mal-esportazzjonijiet, l-aċċess għal materja prima u l-livell ta’ kompetizzjoni fil-pajjiż analogu.

36. Instab li kemm il-Korea kif ukoll it-Tajwan kellhom numru għoli ta’ bejgħ domestiku rappreżentattiv li għalih il-valur normali ma kellux jiġi kostruwit, meta mqabbel mal-esportazzjonijiet mir-RPĊ. Madankollu, instab li b’mod ġenerali t-tranżazzjonijiet magħmula mill-esportaturi Tajwaniżi kienu iżjed rappreżentattivi minn dawk tal-esportaturi Koreani. Il-valur normali għal volum ogħla u għal iżjed tipi tal-prodott ikkonċernat kien ikollu jiġi kostruwit kieku l-Korea ntgħażlet bħala pajjiż analogu.

37. Rigward il-livell ta’ kompetizzjoni, parti waħda allegat li produttur esportatur Tajwaniż partikolari kellu pożizzjoni dominanti fis-suq domestiku tagħha u li dan għandu wkoll jipprekludi l-użu tat-Tajwan bħala pajjiż analogu.

38. Numru għoli ta’ produtturi jista’ jkun indikazzjoni ta’ kompetizzjoni fil-pajjiż. Iżda dak li għandu jiġi eżaminat ukoll huwa jekk il-produtturi fil-pajjiż analogu humiex soġġetti jew le għal kompetizzjoni li tippermetti profitt biżżejjed iżda mhux eċċessiv.

39. Instab li hemm erba’ produtturi domestiċi fil-Korea u li l-importazzjonijiet tal-HTY qegħdin jikkomplimentaw is-suq domestiku. Fir-rigward tat-Tajwan, hemm żewġ produtturi u s-suq domestiku jiġi servit ukoll minn sorsi minn barra. Madankollu, l-investigazzjoni wriet li, minkejja l-ispejjeż iżjed baxxi fil-Korea, il-livell ta’ prezzijiet domestiċi ma kienx iżjed baxx milli fit-Tajwan. Il-profitti magħmula fis-suq Korean kienu f'medja ta’ 18% waqt li l-produtturi Koreani tal-HTY kienu qegħdin jiksbu profitti ’l fuq minn 20% fuq il-fatturat għall-prodott ikkonċernat. Dan huwa ħafna ogħla mit-Tajwan fejn il-profitti jvarjaw bejn 5% u 9%.

40. Għalhekk huwa kkunsidrat li hemm livell għoli ta’ kompetizzjoni fit-Tajwan u li l-profitti mhumiex eċċessivi.

41. Rigward l-aċċess għall-materja prima, il-Korea hija bla dubju waħda mill-ikbar produtturi u esportaturi tal-ATP mad-dinja kollha wara t-Tajlandja. Dan il-vantaġġ kompetittiv tal-produtturi Koreani jista’ jispjega, sa ċertu punt, għalfejn il-prezz tal-materja prima fil-Korea kien medjament iżjed baxx milli fit-Tajwan u fir-RPĊ. L-investigazzjoni wriet li ħafna mill-kumpaniji Koreani verifikati kisbu l-materjali naturali tagħhom minn kumpaniji relatati jew setgħu jipproduċuhom huma stess. Għall-kuntrarju, fit-Tajwan l-ebda waħda mill-kumpaniji investigati ma kienet qiegħda tipproduċi l-materja prima tagħha u kienet priċipalment qiegħda tiksbu minn għand partijiet relatati u mhux relatati, kif inhuwa l-każ fir-RPĊ.

42. L-informazzjoni disponibbli u l-fatt li l-produtturi esportaturi Tajwaniżi għandhom produtturi relatati ta’ HTY fir-RPĊ jissuġġerixxu li qed jintużaw l-istess sorsi ta' provvista tal-materja prima fil-gruppi sabiex jiġu realizzati ekonomiji ta' skala u jinkisbu prezzijiet aħjar. Għalhekk ġie kkunsidrat li l-kundizzjonijiet tal-aċcess għall-materja prima fir-RPĊ huma simili ħafna għal dawk fit-Tajwan.

43. Fuq dik il-bażi, huwa kkunsidrat li l-għażla tat-Tajwan kienet raġonevoli u iżjed approprjata f’dan il-każ. Għalhekk it-Tajwan qed jiġi kkonfermat bħala l-pajjiż analogu.

44. Valur normali

3.2.5.1 .Produttur esportatur magħżul bħala kampjun mogħti t-TES.

45. Fl-assenza ta’ kummenti dwar il-valuri normali stabbiliti għall-kumpanija mogħtija t-TES qegħdin jiġu kkonfermati l-premessi (64) u (65) tar-Regolament provviżorju.

3.2.5.2. Produtturi esportaturi li ma ġewx mogħtija t-TES

46. Kif imsemmi fil-premessaz (15) ta’ hawn fuq esportatur partikolari fit-Tajwan wera li l-prezz tax-xiri tiegħu tal-materja prima ewlenija użata għall-produzzjoni tal-HTY kien ivarja waqt il-PI u sostna li dan kellu jiġi kkunsidrat meta jkun qed jiġi stabbilit il-valur normali. Din il-klejm ġiet ikkunsidrata bħala ġustifikata u l-valuri normali stabbiliti għat-Tajwan, il-pajjiż analogu f’dan il-każ, ġew riveduti għal dan il-għan.

47. Prezz tal-esportazzjoni

48. Kif spjegat fil-premessa (68) tar-Regolament provviżorju, il-bejgħ kollu tal-prodott ikkonċernat magħmul mill-produtturi esportaturi magħżula bħala kampjun fis-suq tal-Unjoni sar direttament lil klijenti indipendenti fl-Unjoni. Konsegwentement, il-prezz tal-esportazzjoni ġie stabbilit skont l-Artikolu 2(8) tar-Regolament bażiku, fuq il-bażi ta’ prezzijiet effettivament imħallsa jew pagabbli. Il-prezzijiet tal-esportazzjoni tal-kumpaniji eżaminati b’mod individwali saru wkoll direttament lil klijenti mhux relatati u għalhekk il-metodu deskritt fil-premessa (68) tar-Regolament provviżorju intuża wkoll sabiex jiġi stabbilit il-prezz tal-esportazzjoni għal dawn il-kumpaniji.

49. Fl-assenza ta’ kwalunkwe kumment li jikkonċerna l-prezz tal-esportazzjoni, il-premessa (68) tar-Regolament provviżorju qiegħda b’dan tiġi kkonfermata.

50. Paragun

51. Il-valuri normali riveduti stabbiliti għall-pajjiż analogu tqabblu mal-prezz tal-esportazzjoni tal-produtturi esportaturi li qegħdin jikkooperaw fir-RPĊ. Kif muri fil-premessa (63) hawn taħt dan wassal għal marġnijiet definittivi ta’ dumping imnaqqsa għat-tliet produtturi esportaturi magħżula bħala kampjun fir-RPĊ.

52. Qed jiġi nnotat li l-aġġustament tat-taxxa indiretta msemmi fil-premessa (69) tar-Regolament provviżorju jirrappreżenta d-differenza bejn it-taxxa fuq il-valur miżjud (VAT) pagabbli fuq il-bejgħ domestiku u dik pagabbli fuq it-tranżazzjonijiet tal-bejgħ tal-esportazzjoni bil-kunsiderazzjoni dovuta tar-rata tar-rimborż tal-VAT fuq il-bejgħ tal-esportazzjoni. Il-produtturi esportaturi li qegħdin jikkooperaw ikkuntestaw il-mod kif l-aġġustament ġie kkalkulat u sostnew li r-reġim tal-VAT applikabbli għal operazzjonijiet speċifiċi tal-ipproċessar u l-bejgħ għandu jiġi kkunsidrat waqt il-valutazzjoni tal-ammont ta’ VAT mhux rimborsata.

53. Rigward din il-klejm qed jiġi nnotat li l-aġġustament kien ibbażat fuq id-dispożizzjonijiet tal-Artikolu 2(10)(b) tar-Regolament bażiku li jipprevedi aġġustament sabiex jintlaħaq il-valur normali għat-taxxi fuq l-importazzjoni u t-taxxi indiretti – kategorija li tinkludi l-VAT. Fuq din il-bażi il-klejm ġiet miċħuda.

54. Fl-assenza ta’ kwalunkwe kumment ieħor dwar it-tqabbil, li jista’ jibdel is-sejbiet provviżorji, il-premessa (69) tar-Regolament bażiku qiegħda b’dan tiġi kkonfermata.

55. Marġnijiet tad-dumping

56. Il-valuri normali medji riveduti stabbiliti għat-Tajwan, il-pajjiż analogu, u t-tqabbil mal-prezz tal-esportazzjoni tal-produtturi esportaturi Ċiniżi wasslu għal marġnijiet definittivi ta' dumping iżjed baxxi.

57. Dawn il-marġnijiet definittivi ta’ dumping għall-produtturi esportaturi Ċiniżi huma dawn li ġejjin: - 5,1% għal Zhejiang Guxiandao Industrial Fibre Co., Ltd, - 0% għal Zhejiang Hailide New Material Co., Ltd - 5,5% għal Zhejiang Unifull Industrial Fibre Co., Ltd, - 5,3% għall-kumpaniji li qegħdin jikkooperaw mhux inklużi fil-kampjun.

58. Għall-kumpaniji li talbu eżaminazzjoni individwali l-marġnijiet definittivi tad-dumping huma dawn li ġejjin:

59. - 9,8% għal Oriental Industries (Suzhou) Ltd.- 0% għal Hangzhou Huachun Chemical Fiber Co., Ltd.

60. Ir-Repubblika tal-Korea t'Isfel

61. Valur normali

62. Fl-assenza ta’ kwalunkwe kumment ieħor dwar il-valur normali, spjegat fil-premessi (75) sa (76) tar-Regolament provviżorju, dawn is-sejbiet qegħdin b’dan jiġu kkonfermati.

63. Prezz tal-esportazzjoni

64. Fl-assenza ta’ kwalunkwe kumment dwar il-prezz tal-esportazzjoni, il-premessi (77) sa (78) tar-Regolament provviżorju, qegħdin b’dan jiġu kkonfermati.

65. Paragun

66. Fl-assenza ta’ kwalunkwe kumment ieħor dwar it-tqabbil, li jista’ jibdel is-sejbiet provviżorji, il-premessi (79) sa (81) tar-Regolament provviżorju qegħdin b’dan jiġu kkonfermati.

67. Marġni tad-dumping

68. Fl-assenza ta’ kwalunkwe kumment ieħor dwar il-marġnijiet tad-dumping, li jista’ jibdel is-sejbiet provviżorji dwar il-Korea, il-premessi (82) sa (85) tar-Regolament provviżorju qegħdin b’dan jiġu kkonfermati.

69. ĦSARA

70. Produzzjoni tal-Unjoni

71. Fl-assenza ta’ kwalunkwe kumment ieħor dwar il-produzzjoni tal-Unjoni, il-premessi (94) sa (96) tar-Regolament provviżorju qegħdin b’dan jiġu kkonfermati.

72. Definizzjoni tal-industrija tal-Unjoni

73. Fl-assenza ta’ kwalunkwe kumment dwar id-definizzjoni tal-industrija tal-Unjoni, il-premessa (97) tar-Regolament provviżorju qiegħda b’dan tiġi kkonfermata.

74. Konsum tal-Unjoni

75. Qed jiġi mfakkar li l-konsum tal-Unjoni ġie stabbilit fuq il-bażi tal-importazzjonijiet totali, meħuda mill-Eurostat, il-bejgħ totali fis-suq tal-Unjoni u tal-industrija tal-Unjoni, inkluża stima bbażata fuq dejta fl-ilment tal-bejgħ tal-produtturi siekta.

Tabella 1

Konsum tal-Unjoni | 2005 | 2006 | 2007 | 2008 | PI |

Tunnellati | 221 277 | 233 969 | 265 826 | 241 258 | 205 912 |

Indiċi 2005=100 | 100 | 106 | 120 | 109 | 93 |

Sors : Eurostat, dejta fl-ilmenti u tweġibiet għall-kwestjonarju. |

76. Il-konsum ġenerali tal-Unjoni naqas b’7% waqt il-perjodu kkunsidrat. Żdied b’20% bejn l-2005 u l-2007, u wara naqas b’27% bejn l-2007 u l-PI. It-tnaqqis fir-ritmu tal-konsum fl-2008 u l-PI kien ir-riżultat ta’ domanda iżjed baxxa, b’mod speċjali fit-tieni nofs tal-2008 minħabba l-kriżi ekonomika.

77. Fl-assenza ta’ kwalunkwe kumment dwar il-konsum tal-Unjoni, il-premessi (98) sa (100) tar-Regolament provviżorju qegħdin b’dan jiġu kkonfermati.

78. Importazzjonijiet fl-Unjoni Ewropea mir-RPĊ, ir-Repubblika tal-Korea t’Isfel u t-Tajwan

79. Valutazzjoni kumulattiva tal-effetti tal-importazzjonijiet

80. Qed jiġi mfakkar li l-importazzjonijiet mill-Korea u t-Tajwan ma kinux ġew akkumulati mal-importazzjonijiet dumped mir-RPĊ minħabba li kemm l-importazzjonijiet Koreani kif ukoll dawk Tajwaniżi ma sarux bi prezzijiet dumped waqt il-PI, kif imsemmi fil-premessi (102) u (103) tar-Regolament provviżorju.

81. Qed jiġi nnotat li sabiex issir valutazzjoni dwar jekk l-importazzjonijiet mill-pajjiżi kkonċernati għandhomx jiġu valutati b'mod kumulattiv fl-investigazzjoni attwali, l-importazzjonijiet minn kull pajjiż ġew eżaminati b'mod individwali fid-dawl tal-kundizzjonijiet stabbiliti fl-Artikolu 3(4) tar-Regolament bażiku. Billi l-marġni tad-dumping fir-rigward tal-importazzjonijiet mill-Korea u t-Tajwan kien taħt de minimis , ġie konkluż li l-importazzjonijiet mill-Korea u t-Tajwan ma għandhomx jiġu kumulati mal-importazzjonijiet dumped mir-RPĊ. Wara din il-konklużjoni, dawn l-importazzjonijiet ġew analizzati b'mod separat fil-premessi (147) sa (152) tar-Regolament provviżorju skont l-Artikolu 3(7) tar-Regolament bażiku.

82. Importazzjonijiet dumped mir-RPĊ

83. Qed jiġi mfakkar li b'mod provviżorju kien instab li produttur esportatur partikolari fir-RPĊ ma kienx qed iwettaq dumping tal-prodotti tiegħu fis-suq tal-Unjoni. Kif dovut dawn l-esportazzjonijiet ġew esklużi mill-analiżi tal-iżvilupp tal-importazzjonijiet dumped mir-RPĊ fis-suq tal-Unjoni. Wara l-eżaminazzjonijiet individwali li saru wara l-impożizzjoni ta' miżuri provviżorji, instab li l-esportazzjonijiet min-naħa ta' produttur esportatur addizzjonali fir-RPĊ ma kinux oġġett ta' dumping, kif imsemmi fil-premessa (64) ta’ hawn fuq. Għalhekk, dawn l-esportazzjonijiet ġew esklużi wkoll mill-analiżi li tikkonċerna l-iżvilupp tal-importazzjonijiet dumped mir-RPĊ fis-suq tal-Unjoni u l-impatt fuq l-industrija tal-Unjoni. Kif inhu dovut, id-dejta dwar l-importazzjonijiet dumped mir-RPĊ ġiet riveduta.

Tabella 2

Importazzjonijiet dumped mir-RPĊ | 2005 | 2006 | 2007 | 2008 | PI |

Importazzjonijiet (tunnellati) | 4 350 | 11 926 | 31 223 | 39 072 | 38 404 |

Indiċi | 100 | 274 | 718 | 898 | 883 |

Sehem tas-suq | 2,4% | 5,6% | 11,9% | 16,3% | 18,8% |

Prezz medju f’EUR/tunnellata | 2 783 | 1 705 | 1 524 | 1 574 | 1 532 |

Indiċi | 100 | 61 | 55 | 57 | 55 |

Sors: Eurostat, dejta fl-ilmenti u tweġibiet għall-kwestjonarju |

84. Wara r-reviżjoni tad-dejta li tikkonċerna l-importazzjonijiet dumped mir-RPĊ, instab li l-volum tagħhom żdied b’mod drammatiku b’iżjed minn tmien darbiet fil-perjodu kkunsidrat, waqt li fl-istess ħin il-prezzijiet medji tal-importazzjonijiet naqsu drastikament b'45%.

85. Twaqqigħ tal-prezzijiet

86. Fl-assenza ta’ kwalunkwe kumment li jikkonċerna t-twaqqigħ tal-prezzijiet, il-metodoloġija deskritta fil-premessi (110) u (111) tar-Regolament provviżorju sabiex jiġi stabbilit it-twaqqigħ tal-prezzijiet qiegħda tiġi kkonfermata. Madankollu, wara l-eżaminazzjonijiet individwali mogħtija wara l-impożizzjoni ta’ miżuri provviżorji, kif imsemmi fil-premessa (31) ta’ hawn fuq, it-tqabbil tal-prezz ta’ tipi ta’ prodott simili reġa’ gie valutat. Din ir-rivalutazzjoni kkonfermat li l-importazzjonijiet dumped mir-RPĊ kienu qegħdin iwaqqgħu il-prezzijiet tal-industrija tal-Unjoni b’24,1% waqt il-PI.

87. Sitwazzjoni ekonomika tal-industrija tal-Unjoni

88. Qed jiġi mfakkar li minħabba li nstab li l-importazzjonijiet mill-Korea, it-Tajwan u żewġ kumpaniji Ċiniżi ma kinux dumped, m’għandhomx jiġu kumulati mal-importazzjonijiet dumped mir-RPĊ. Għalhekk ġew esklużi mill-analiżi tal-impatt tal-importazzjonijiet dumped fl-industrija tal-Unjoni u ġew valutati b’mod separat.

89. Kif imsemmi fil-premessa (113) tar-Regolament provviżorju, l-eżaminazzjoni tal-impatt tal-importazzjonijiet dumped fuq l-industrija tal-Unjoni kienet tinkludi evalwazzjoni tal-indikaturi ekonomiċi kollha għal valutazzjoni tal-istat tal-industrija tal-Unjoni mill-2005 sal-aħħar tal-PI.

90. Qed jiġi mfakkar li l-istampa tal-ħsara kienet ċara fl-istadju provviżorju billi ħafna mill-indikaturi tadtal-ħsara kienu qegħdin juru tendenza għal tnaqqis waqt il-perjodu kkunsidrat: volum tal-produzzjoni (-36%), volum tal-bejgħ (-29%), prezzijiet tal-bejgħ (-9%) u sehem mis-suq (-23%). Barra dan, l-indikaturi tal-ħsara relatati mal-prestazzjoni finanzjarja tal-industrija tal-Unjoni, bħall-profittabbiltà (-16,3 punti perċentwal) u l-fluss tal-likwidità (-141%) ukoll iddeterjoraw b’mod drammatiku, waqt li l-investimenti naqsu b’mod sinifikanti (-89%).

91. Fl-assenza ta’ kwalunkwe kumment fir-rigward tal-produzzjoni, il-kapaċità tal-produzzjoni u l-kapaċità tal-użu, il-volum tal-bejgħ u s-sehem tas-suq, il-prezzijiet, l-istokks, l-impjieg, il-pagi u l-produttività, u l-indikaturi tal-prestazzjoni finanzjarja tal-industrija tal-Unjoni, is-sejbiet provviżorji magħmula fil-premessi (114) sa (126) tar-Regolament provviżorju qegħdin b’dan jiġu kkonfermati.

92. Fl-assenza ta’ kwalunkwe kumment ieħor fir-rigward tas-sitwazzjoni ekonomika tal-industrija tal-Unjoni, il-konklużjoni li l-industrija tal-Unjoni sofriet ħsara materjali, kif stabbilit fil-premessi (127) sa (130) tar-Regolament provviżorju, hija kkonfermata.

93. KAWŻALITÀ

94. Kumment preliminari

95. Skont l-Artikoli 3(6) u 3(7) tar-Ragolament bażiku, ġie eżaminat jekk l-importazzjonijiet dumped tal-prodott ikkonċernat li joriġina fir-RPĊ ikkawżawx ħsara lill-industrija tal-Unjoni sa livell li jista’ jiġi kkunsidrat bħala materjali. Il-fatturi magħrufa minbarra l-importazzjonijiet dumped, li fl-istess ħin jistgħu jkunu qegħdin jikkawżaw ħsara lill-industrija tal-Unjoni, ġew eżaminati ukoll sabiex jiġi żgurat li l-ħsara possibbli kkawżata minn dawn il-fatturi l-oħra ma jkunx ġie attribwit lill-importazzjonijiet dumped.

96. Effett tal-importazzjonijiet dumped

97. L-importazzjonijiet dumped mir-RPĊ żdiedu b’mod drammatiku matul il-perjodu kkunsidrat. Wara r-reviżjoni tad-dejta li tikkonċerna l-importazzjonijiet dumped li joriġinaw fir-RPĊ, kif deskritt fil-premessa (76) ta’ hawn fuq, il-volum tal-importazzjonijiet dumped mir-RPĊ żdied iżjed minn tmien darbiet bejn l-2005 u l-PI, biż-żieda fis-sehem tas-suq tagħhom b'madwar 16-il punt perċentwal. Waqt l-istess perjodu l-konsum tal-Unjoni naqas b’7%.

98. Waqt il-perjodu kkunsidrat, l-industrija tal-Unjoni kellha tiffaċċja telf sinifikanti ta’ 29% fil-volum tal-bejgħ tagħha u konsegwentement is-sehem tagħha mis-suq waqa’ minn 51,1% għal 39,2%, kważi 12-il punt perċentwal. Fil-perjodu bejn l-2008 u l-PI, is-sehem mis-suq tal-industrija tal-Unjoni waqa’ b’żewġ punti perċentwali waqt li dak tal-importazzjonijiet dumped żdied, minkejja t-tnaqqis fid-domanda fis-suq tal-Unjoni.

99. Fir-rigward tal-prezzijiet tal-importazzjonijiet dumped, wara r-reviżjoni tad-dejta kif deskritt fil-premessa (76) dawn naqsu b’45% waqt il-perjodu kkunsidrat u kienu orħos ferm mill-prezzijiet iċċarġjati mill-industrija tal-Unjoni fuq is-suq tal-Unjoni. Konsegwentement, l-industrija tal-Unjoni ġiet impedita milli żżid il-prezzijiet tagħha sabiex tkopri ż-żieda fil-prezzijiet tal-materja prima. B'riżultat ta' dan, il-profitabbiltà tal-bejgħ tal-industrija tal-Unjoni fis-suq tal-Unjoni naqset, kif spjegat fil-premessa (81) tar-Regolament provviżorju, minn profitt ta’ 3% fl-2005 għal telf ta’ 13,3% fil-PI.

100. L-investigazzjoni wriet ukoll li l-volumi li qegħdin jikbru ta’ importazzjonijiet dumped bi prezz baxx mir-RPĊ kellhom impatt negattiv fuq is-suq b’mod ġenerali billi naqqsu l-prezzijiet. Il-pressjoni kontinwa eżerċitata fuq is-suq tal-Unjoni ma ppermettietx lill-industrija tal-Unjoni li tadatta l-prezzijiet tal-bejgħ tagħha għall-kostijiet ogħla tal-materja prima, b’mod partikolari fl-2008, meta l-prezzijiet tal-materja prima laħqu livell massimu. Dan spjega t-telf mis-sehem tas-suq u t-telf fil-profitabbiltà tal-industrija tal-Unjoni.

101. B’kunsiderazzjoni ta’ dan ta’ hawn fuq, u fl-assenza ta’ kwalunkwe kumment dwar l-impatt tal-importazzjonijiet dumped, jista’ jiġi kkonfermat li ż-żieda f’daqqa tal-importazzjonijiet dumped bi prezz baxx mir-RPĊ kellha impatt negattiv konsiderevoli fuq is-sitwazzjoni ekonomika tal-industrija tal-Unjoni.

102. Effett ta' fatturi oħra

103. Importazzjonijiet mhux dumped

104. Fir-rigward tal-effett tal-importazzjonijiet mhux dumped mir-RPĊ qed jiġi mfakkar li żewġ produtturi esportaturi Ċiniżi nstabu li ma kinux qegħdin jagħmlu dumping ta' HTY fis-suq tal-Unjoni. Waqt li ma jistax jiġi eskluż li dawn l-importazzjonijiet setgħu kienu sa ċertu punt ta’ kontribut għall-ħsara tal-industrija tal-Unjoni, qed jiġi kkunsidrat li fid-dawl tal-volum u b’mod partikolari l-prezzijiet li medjament kienu ogħla mill-prezzijiet tal-importazzjonijiet dumped, l-impatt ta’ dawn l-importazzjonijiet mhux dumped mhuwiex tali li jista’ jikser il-konnessjoni kawżali stabbilita bejn l-importazzjonijiet dumped mir-RPĊ u l-ħsara li saret lill-industrija tal-Unjoni.

105. Fatturi oħra

106. Qed jiġi mfakkar li ġew eżaminati wkoll fatturi oħra fl-analiżi tal-kawżalità, prinċipalment l-iżvilupp tad-domanda fis-suq tal-Unjoni, l-evoluzzjoni tal-prezzijiet tal-materja prima, il-produzzjoni captive tal-industrija tal-Unjoni, il-prestazzjoni tal-esportazzjoni tal-industrija tal-Unjoni, l-importazzjonijiet minn pajjiżi oħra, inklużi l-importazzjonijiet mill-Korea u t-Tajwan, u l-prestazzjoni ta’ produtturi oħra fl-Unjoni.

107. Parti waħda sostniet li l-analiżi tal-kawżalità naqset milli tipprova li d-dannu kkawżat minn fatturi li mhumiex l-importazzjonijiet dumped ma kienx attribwit lill-importazzjonijiet Ċiniżi. B’mod partikolari, sostniet li fatturi bħall-iżvilupp fid-domanda u ż-żieda fil-prezzijiet tal-materja prima taw kontribut għad-dannu li sar lill-industrija tal-Unjoni u ma ġewx ikkunsidrati fl-analiżi tal-kawżalità.

108. Fir-rigward tal-iżvilupp fid-domanda, qed jiġi mfakkar li fil-kuntest ta’ konsum li dejjem qed jonqos l-importazzjonijiet mir-RPĊ xorta rnexxielhom iżidu s-sehem mis-suq tagħhom. Rigward iż-żieda fil-prezzijiet tal-materja prima, huwa rikonoxxut li l-prezzijiet tal-materja prima żdiedu fl-ewwel nofs tal-PI kif imsemmi fil-premessa (139) tar-Regolament provviżorju. Madankollu, il-prezzijiet naqsu fit-tieni nofs tal-PI. Dawn il-fluttwazzjonijiet fil-prezzijiet tal-materja prima affettwaw lill-operaturi ekonomiċi kollha. Barra dan, fl-assenza tal-pressjoni fuq il-prezzijiet eżerċitata mill-importazzjonijiet dumped bi prezz baxx mir-RPĊ, seta’ kien mistenni li l-industrija tal-Unjoni kienet tkun f’pożizzjoni li tadatta l-prezzijiet tal-bejgħ tagħha, b'konformità mal-iżvilupp tal-prezzijiet tal-materja prima. Għalhekk, il-premessi (138) sa (140) tar-Regolament provviżorju qegħdin jiġu kkonfermati u konsegwentement din il-klejm qiegħda tiġi miċħuda.

109. Fl-assenza ta’ kwalunkwe kumment dwar il-produzzjoni captive jew il-prestazzjoni tal-esportazzjoni tal-industrija tal-Unjoni, il-premessi (141) sa (143) tar-Regolament provviżorju qegħdin b’dan jiġu kkonfermati.

110. Ċertu partijiet sostnew ukoll li l-produtturi tal-Unjoni ma kinux ikunu kapaċi li jżidu l-prezzijiet tagħhom sabiex jirriflettu l-bdil fil-kostijiet tal-materja prima fid-dawl tal-importazzjonijiet bi prezz baxx mill-Korea u t-Tajwan.

111. F’dan ir-rigward l-ewwel nett qed jiġi nnotat li l-prezzijiet tal-importazzjonijiet mill-Korea u t-Tajwan baqgħu ogħla mill-prezzijiet medji tal-importazzjonijiet mir-RPĊ matul il-perjodu kkunsidrat. It-tieni, il-volumi tal-importazzjonijiet naqsu b’mod sostanzjali bejn l-2007 u t-tmiem tal-PI. Għalhekk qed jiġi kkunsidrat li l-volum u l-prezzijiet ta’ dawn l-importazzjonijiet ma setgħux kienu l-kawża prinċipali tal-ħsara materjali lill-industrija tal-Unjoni u għalhekk ma jistgħux jiksru l-konnessjoni każwali bejn il-ħsara li saret lill-industrija tal-Unjoni u l-importazzjonijiet dumped mir-RPĊ. Għalhekk, din il-klejm ġiet miċħuda.

112. Fl-assenza ta’ kwalunkwe kumment ieħor dwar l-importazzjonijiet minn pajjiżi terzi, inklużi l-Korea u t-Tajwan, il-premessi (144) sa (152) tar-Regolament provviżorju qegħdin b’dan jiġu kkonfermati.

113. Fl-assenza ta’ kwalunkwe kumment dwar il-produtturi l-oħra fl-Unjoni, il-premessi (153) sa (154) tar-Regolament provviżorju qegħdin b’dan jiġu kkonfermati.

114. Wara l-iżvelar provviżorju, parti waħda sostniet li l-profitabbiltà iżjed baxxa tal-industrija tal-Unjoni għandha tiġi attribwita lill-proporzjon għoli li l-hekk imsejjaħ proċess tal-produzzjoni taż-żewġ passi kien jirrappreżenta fil-kapaċità ta’ produzzjoni tal-industrija tal-Unjoni u lid-dewmien allegat min-naħa tal-industrija tal-Unjoni sabiex timplimenta l-hekk imsejjaħ proċess ta’ produzzjoni ta’ pass wieħed modern.

115. Għandu jiġi nnotat li l-parti l-kbira tal-medda ta’ tipi ta’ prodott prodotti u mibjugħa mill-produtturi esportaturi fir-RPĊ u l-industrija tal-Unjoni hija komuni. L-industrija tal-Unjoni qiegħda tuża l-hekk imsejjaħ proċess ta’ produzzjoni taż-żewġ passi billi qiegħda tippermetti l-produzzjoni ta’ tipi speċifiċi ta’ prodott li normalment jinbiegħu bi prezz ogħla fis-suq. Kif inhu spjegat fil-premessi (85) sa (89) ta’ hawn fuq, il-preżenza ta’ importazzjonijiet dumped ta’ HTY bi prezz baxx mir-RPĊ affettwat b’mod ġenerali s-suq tal-UE prinċipalment billi eżerċitat pressjoni għat-tnaqqis tal-prezzijiet.

116. Għalhekk huwa kkunsidrat li l-eżistenza ta’ żewġ proċessi ta’ produzzjoni differenti ma setgħetx per se kellha impatt materjali fuq il-marġnijiet tal-profitt, b’mod partikolari fid-dawl tal-pressjoni tal-prezzijiet eżerċitata mill-importazzjonijiet dumped mir-RPĊ. Barra dan, ma ġiet sottomessa l-ebda evidenza sostanzjali sabiex tappoġġja l-klejm li l-industrija tal-Unjoni saritilha ħsara materjali minħabba n-nuqqas ta' teknoloġija iżjed reċenti. Għalhekk din il-klejm ġiet miċħuda.

117. Fid-dawl ta’ dan ta’ qabel u fl-assenza ta’ kwalunkwe kumment ieħor, qed jiġi konkluż li l-importazzjonijiet dumped mir-RPĊ kkawżaw dannu materjali lill-industrija tal-Unjoni fit-tifsira tal-Artikolu 3(6) tar-Regolament bażiku u l-premessi (155) sa (158) tar-Regolament provviżorju qegħdin jiġu kkonfermati.

118. INTERESS TAL-UNJONI

119. Kumment preliminari

120. L-analiżi tal-interess tal-Unjoni ġiet adattata sabiex tikkunsidra r-reviżjonijiet tal-marġnijiet tad-dumping wara kummenti dwar l-iżvelar provviżorju u l-eżaminazzjonijiet individwali mwettqa wara l-impożizzjoni ta’ miżuri provviżorji. Kif inhuwa dovut, fid-dawl tal-livell għoli ta’ kooperazzjoni, il-parti l-kbira tal-importazzjonijiet mir-RPĊ għandha tkun soġġetta għal livell ta’ dazju ta’ madwar 5% kif imsemmi fil-premessa (63) ta’ hawn fuq.

121. Industrija tal-Unjoni

122. Qed jiġi mfakkar li l-industrija tal-Unjoni hija magħmula minn erba’ produtturi li jinsabu fi Stati Membri differenti, li qegħdin jimpjegaw direttament ’il fuq minn 1300 persuna f’attivitajiet relatati mal-HTY. L-indikaturi kollha tal-ħsara, b’mod partikolari dawk relatati mal-prestazzjoni finanzjarja tal-industrija tal-Unjoni, urew tendenza negattiva waqt il-perjodu kkunsidrat. L-impjieg ukoll naqas b’mod sinifikanti bi 23%, li jikkorrispondi għal tnaqqis ta’ madwar 400 ekwivalenti għall-full time waqt il-perjodu kkunsidrat.

123. Wara l-impożizzjoni ta’ miżuri provviżorji, l-industrija tal-Unjoni ssottomettiet li l-fabbriki li ma kinux qegħdin joperaw minħabba l-importazzjonijiet dumped reċentement infetħu mill-ġdid. Dan juri li l-miżuri provviżorji diġà kellhom impatt pożittiv fuq l-industrija tal-Unjoni.

124. Huwa mistenni li l-impożizzjoni ta’ dazji definittivi tal-antidumping kontra l-importazzjonijiet li joriġinaw fir-RPĊ għandu jkollha impatt pożittiv ieħor fuq is-sitwazzjoni ekonomika tal-industrija tal-Unjoni u għandha tippermettilha li tikseb mill-ġdid mill-inqas parti mis-sehem tagħha tas-suq li tilfet.

125. Fl-assenza ta’ kwalunkwe kumment ieħor fir-rigward tal-interess tal-industrija tal-Unjoni, il-premessi (160) sa (163) tar-Regolament provviżorju qegħdin b’dan jiġu kkonfermati.

126. Importaturi

127. Ċerti partijiet sostnew li l-analiżi tal-impatt tal-miżuri fuq l-importaturi ma indirizzatx id-diffikultà tal-bdil ta' malajr tal-fornituri tal-HTY. F’dan ir-rigward, huwa rikonoxxut li l-bdil tas-sorsi tal-provvista jista’ jieħu ż-żmien skont l-applikazzjoni finali. Madankollu, għandu jkun hemm sorsi oħra disponibbli, inkluż l-importazzjonijiet mill-Korea u t-Tajwan kif ukoll l-importazzjonijiet miż-żewġ produtturi esportaturi Ċiniżi msemmija fil-premessi (63) u (64), li m’għandhomx ikunu soġġetti għad-dazju tal-antidumping. Għalhekk, din il-klejm ġiet miċħuda u l-konklużjoni provviżorja li l-miżuri m’għandux ikollhom impatt negattiv sinifikanti fuq l-importaturi qiegħda tiġi kkonfermata.

128. Fl-assenza ta’ kwalunkwe kumment ieħor, il-premessi (164) u (165) tar-Regolament provviżorju qegħdin b’dan jiġu kkonfermati.

129. Utenti

130. L-utenti tal-HTY urew interess qawwi f’dan il-każ. Minn 68 utent ikkuntattjat, 33 ikkooperaw fl-investigazzjoni. L-investigazzjoni uriet li 24 mit-33 utent li qegħdin jikkooperaw xtraw HTY fir-RPĊ. 12% minn dawn l-importazzjonijiet kienu minn kumpaniji li nstab li ma kinux responsabbli mid-dumping.

131. Fl-istadju provviżorju l-analiżi dwar l-impatt ta’ miżuri fuq l-utenti saret billi l-utenti nġabru fi gruppi f'erba' setturi industrijali separati (tajers, karozzi, ħbula u applikazzjonijiet industrijali). Qabel l-impożizzjoni tal-miżuri provviżorji, erba’ utenti ġew ivverifikati (tnejn fis-settur tat-tajers, wieħed fis-settur tal-karozzi u wieħed fis-settur tal-applikazzjonijiet industrijali). Wara l-impożizzjonijiet tal-miżuri provviżorji, ġie investigat ukoll sa liema punt kull settur seta' jiġi affettwat bil-miżuri. Għal dan il-fini, saru żjarat addizzjonali ta’ verifika fuq il-post ta’ seba’ utenti kif imsemmi fil-premessa (5). Mit-total ta’ 11-il utent ivverifikat, ħamsa kienu intrapriżi żgħar u ta’ daqs medju (SMEs). Fuq bażi tad-dejta vverifikata, l-impatt stmat tal-miżuri fuq il-marġnijiet tal-profitt tal-utenti ġie rivedut, billi ġie kkunsidrat ukoll il-livell rivedut tad-dazji u l-fatt li produttur esportatur addizzjonali Ċiniż instab li ma kienx responsabbli ta’ dumping.

132. Fir-rigward tal-utenti fis-settur tat-tajers, fit-total ġew irċevuti erba’ tweġibiet għall-kwestjonarju minn manifatturi tat-tajers. Minn dawn, tnejn ġew verifikati qabel l-impożizzjoni ta’ miżuri provviżorji u wieħed wara l-impożizzjoni ta’ miżuri provviżorji. Skont id-dejta disponibbli għal dan is-settur, is-sehem ta' HTY relatat mal-kost tal-produzzjoni tagħhom huwa relativament limitat, taħt il-1% bħala medja. Wieħed biss mill-utenti li qegħdin jikkooperaw instab li kien qed jimporta l-prodott ikkonċernat mir-RPĊ. Madankollu, dawn l-importazzjonijiet kollha kienu minn kumpanija fir-RPĊ li ma nstabx li kienet responsabbli ta’ dumping. Għalhekk qed jiġi konkluż li fuq il-bażi tad-dejta disponibbli, is-settur tat-tajers m’għandux jiġi affettwat mill-miżuri proposti.

133. Fir-rigward tal-utenti fis-settur tal-karozzi (li prinċipalment jipproduċu ċinturini tas-sikurezza u airbags), li jirrappreżentaw 5% tal-importazzjonijiet totali ta’ HTY mir-RPĊ fil-PI, fit-total waslu sitt tweġibiet għall-kwestjonarju. Żewġ kumpaniji ġew verifikati, waħda qabel u waħda wara l-impożizzjoni tal-miżuri provviżorji. Is-sehem tal-HTY Ċiniż użat mis-settur tal-karozzi wara ż-żjarat tal-verifika ġie rivedut għal 15%. Iż-żjarat tal-verifika wrew ukoll li ġeneralment, in-negozju li juża l-HTY jirrappreżenta iżjed minn 30% tal-qligħ totali tal-kumpaniji li qegħdin jikkooperaw, minflok 4% kif stabbilit fl-istadju provviżorju. Il-profitt medju milħuq f’dan is-settur fuq prodotti li jużaw l-HTY huwa kkonfermat li huwa ta’ madwar 3%. Fuq bażi ta’ dan ta’ hawn fuq, qed jiġi konkluż li, jekk jiġu imposti miżuri, is-settur tal-karozzi probabbilment mhuwiex se jiġi affettwat b’mod serju fuq livell ġenerali billi xorta jkun għadu vantaġġuż u barra dan, ir-RPĊ mhijiex is-sors ewlieni tal-provvista.

134. Rigward l-utenti fis-settur tal-ħbula, fit-total ġew irċevuti tliet tweġibiet għall-kwestjonarju u kumpanija waħda ġiet verifikata wara l-impożizzjoni ta’ miżuri provviżorji. Il-kumpaniji kollha li qegħdin jikkooperaw f’dan is-settur huma SMEs u kienu jirrappreżentaw inqas minn 1% mit-total tal-importazzjonijiet mir-RPĊ fil-PI. Huwa kkonfermat li s-sehem tan-negozju tal-HTY huwa ta’ madwar 18% tan-negozju totali tagħhom. Il-marġni tal-profitt medju milħuq fis-settur li juża l-HTY ġie stabbilit b’mod provviżorju għal madwar 8%. Madankollu, wara ż-żjara tal-verifika u l-korrezzjoni sussegwenti tad-dejta sottomessa fit-tweġibiet għall-kwestjonarju, il-marġni tal-profitt milħuq f’dan is-settur ġie rivedut għal -0,4%. L-investigazzjoni wriet li l-parti l-kbira tal-importazzjonijiet (71%) kienu mir-RPĊ waqt il-PI waqt li 22% kienu mill-Korea. Madankollu, fid-dawl tal-livell rivedut tad-dazju, l-impatt fuq il-kumpaniji f’dan is-settur, jekk ikomplu jiksbu l-HTY mir-RPĊ, għandu jkun limitat. Barra dan, jeżisti numru ta’ sorsi alternattivi ta’ provvista.

135. Finalment, rigward l-utenti fis-settur tal-applikazzjonijiet industrijali, fit-total ġew irċevuti 20 tweġiba għall-kwestjonarju minn utenti li jirrappreżentaw 21% tal-importazzjonijiet totali mir-RPĊ. Ħames kumpaniji ġew verifikati, waħda qabel l-impożizzjoni tal-miżuri provviżorji u erba’ wara l-impożizzjoni tal-miżuri provviżorji. Fuq bażi tal-informazzjoni disponibbli għal dan is-settur wara ż-żjarat tal-verifika, is-sehem tan-negozju relatat mal-HTY ġie rivedut għal 54% tan-negozju totali. L-investigazzjoni wriet li dawn l-utenti prinċipalment xtraw HTY mir-RPĊ (42%) u mill-Korea (24%), waqt li 29% inkisbu minn fornituri fl-Unjoni u f’pajjiżi terzi. Id-dejta miġbura waqt iż-żjarat tal-verifika li saru wara l-impożizzjoni ta’ miżuri provviżorji wasslu għal aġġustament tal-marġni medju tal-profitt milħuq f’dan is-settur, li huwa stabbilit fil-livell ta 17%. Madankollu, id-dejta miġbura turi li l-marġni medju tal-profitt identifikat għas-settur kollu mhuwiex rappreżentattiv tas-sitwazzjoni tal-SMEs, li kellhom bħala medja marġni ta’ profitt negattiv ta’ -1,9% waqt il-PI. Fl-agħar xenarju possibbli, jiġifieri jekk dawn l-SMEs jixtru minn produtturi esportaturi Ċiniżi soġġetti għal miżuri u ma jibdlux is-sors tal-provvista tagħhom, il-profitabbiltà tagħhom għandha tonqos minn -1,9% għal -3,3% bl-impożizzjoni ta’ miżuri definittivi. Dan ikun minħabba l-fatt li jiksbu l-HTY mir-RPĊ fi proporzjon ikbar meta mqabbla mal-kumpaniji l-kbar, li jibqgħu ta’ profitabbiltà għolja. Madankollu, huwa mistenni li dawn l-SMEs jistgħu jispostaw mill-inqas parti mix-xiri tagħhom għal fornituri mhux soġġetti għal miżuri.

136. Ċerti utenti jsostnu li l-impatt negattiv tal-miżuri antidumping fuq il-profitabbiltà tagħhom kien ġie sottovalutat fl-analiżi provviżorja dwar l-interessi tal-Unjoni. Huma sostnew ukoll li kien se jkun diffiċli għalihom li jgħaddu ż-żieda tal-kost lill-klijenti tagħhom u esprimew dubji dwar il-possibbiltà li jinstabu sorsi alternattivi ta' provvista. Ċerti partijiet esprimew dubju wkoll dwar il-kapaċità tal-produtturi tal-Unjoni li jipprovdu l-prodotti meħtieġa. Finalment, tqajmet il-kwistjoni tal-effett negattiv tal-miżuri fuq l-industrija downstream u konsegwentement fuq l-impjieg fl-Unjoni.

137. Fir-rigward tal-klejm dwar il-profitabbiltà, l-analiżi bbażata fuq id-dejta riveduta wara ż-żjarat tal-verifika wara l-impożizzjoni ta’ miżuri provviżorji tabilħaqq uriet li parti mis-setturi tal-ħbula u l-applikazzjonijiet industrijali għandhom isofru impatt negattiv mill-miżuri, jekk dawk l-utenti li jixtru mill-produtturi esportaturi Ċiniżi soġgetti għal miżuri jkomplu jagħmlu dan u ma jibdlux is-sors tal-provvista tagħhom. Madankollu, dan l-impatt probabbilment għandu jkun limitat fid-dawl tal-livell ridott tad-dazju u l-eżistenza ta’ sorsi ta’ provvista alternattivi.

138. Fir-rigward tal-klejm li ma għandux ikun possibbli għall-utenti li jgħaddu ż-żieda fil-kost lill-klijenti tagħhom, l-investigazzjoni wriet li f'ċerti setturi jista’ tabilħaqq ikun diffiċli li jiżdiedu l-prezzijiet. Madankollu, qed jiġi mfakkar li fid-dawl tal-livell għoli ta’ kooperazzjoni min-naħa tal-produtturi esportaturi Ċiniżi, il-parti l-kbira tal-importazzjonijiet mir-RPĊ għandha tkun soġġetta għal dazju ta’ madwar 5% kif iddikjarat fil-premessa (103) ta’ hawn fuq. Għalhekk, huwa mistenni li l-utenti jistgħu jgħaddu mill-inqas ftit miż-żieda fil-kost lill-klijenti tagħhom, u fi kwalunkwe eventwalità, ukoll mingħajr żidiet fil-prezz, huwa stimat li l-impatt fuq il-profitabbiltà tagħhom huwa pjuttost limitat.

139. Rigward il-klejm li l-industrija tal-Unjoni mhux se tkun kapaċi tipprovdi l-prodotti meħtieġa f’każ ta’ impożizzjoni ta’ miżuri antidumping, l-investigazzjoni wriet li okkażjonalment saru ċerti irregolaritajiet fil-provvisti tal-passat mill-produtturi tal-Unjoni lil ċertu utenti. Madankollu, l-investigazzjoni ma evidenzjat l-ebda prova li dawn l-irregolaritajiet kienu qegħdin isiru fuq bażi kontinwa. Fir-rigward tad-diffikultà rrapurtata fil-bdil tas-sorsi tal-provvista, żjarat tal-verifika tabilħaqq urew li qabel ma HTY ġdid ikun jista’ jintuża fi produzzjoni fuq skala kbira, għandu jgħaddi minn numru ta’ testijiet bl-għan li jivverifikaw kemm il-kompatibilità tal-materja prima ġdida mal-makkinarju kif ukoll l-istandards tal-kwalità meħtieġa tal-prodotti finali. Id-dewmien tal-proċess tal-ittestjar ivarja skont l-applikazzjoni tal-prodott finali. Huwa għalhekk rikonoxxut li l-bdil tal-fornituri jista’ jkun proċess twil u ta’ spiża għal ċertu utenti, għalkemm b’miżuri differenti skont il-prodotti manifatturati. Madankollu, iż-żjarat ta’ verifika wrew li ċertu kumpaniji kienu qegħdin ifittxu li jwaqqfu strateġija ta’ espansjoni tal-fornituri tagħhom sabiex jevitaw li jiddependu biss minn sors wieħed.

140. Ċertu partijiet issottolinejaw ukoll is-sitwazzjoni tal-SMEs, billi sostnew li l-SMEs għandhom diffikultajiet sabiex jiksbu l-materja prima tagħhom minħabba li ma jilħqux il-kwantità minima ta’ ordnijiet meħtieġa mill-produtturi. F’dan ir-rigward, qed jiġi nnotat li d-diffikultajiet dwar il-kwantitajiet minimi ta’ ordnijiet jidhru li huma tendenza eżistenti tan-negozju irrispettivament mill-impożizzjoni jew le ta’ miżuri. Għalhekk huwa kkunsidrat li l-impożizzjoni tad-dazji m’għandhiex per se taffettwa t-tendenzi diġà stabbiliti fost l-operaturi ekonomiċi. Għalhekk, dawn il-klejms ma kinux ikkunsidrati meħtieġa.

141. Finalment, ċertu partijiet interessati sostnew li l-industrija tal-Unjoni ma tirrappreżentax sors affidabbli minħabba n-nuqqas ta’ kompletezza tal-medda tal-prodotti tagħha, il-kwalità iżjed baxxa u l-prezzijiet iżjed għolja tal-prodotti. F’dan ir-rigward qed jiġi nnotat li wkoll jekk il-produtturi tal-Unjoni ma jkunux kapaċi li jipprovdu l-medda sħiħa ta’ prodotti meħtieġa, jeżistu sorsi ta’ provvisti alternattivi li għandhom jippermettu li l-meded tal-prodotti jkunu kompluti. Barra dan, il-livell ta’ dazju relativament baxx m’għandux jimpedixxi lill-utenti milli jikkompletaw il-medda tal-prodotti tagħhom billi jkomplu jagħmlu importazzjonijiet mir-RPĊ ukoll. Barra dan, il-ftuħ mill-ġdid ta’ fabbriki, kif imsemmi hawn fuq, għandu jikkontribwixxi sabiex tiġi indirizzata din il-problema billi jippermetti l-allokazzjoni ta’ kapaċità ikbar għall-manifattura ta’ medda iżjed wiesa’ ta’ prodotti. Għalhekk din il-klejm ġiet miċħuda.

142. Fir-rigward tal-klejm dwar l-effett tal-miżuri fuq l-industrija downstream, u konsegwentement fuq l-impjieg fl-Unjoni, huwa kkunsidrat li fid-dawl ta’ dak ta’ hawn fuq, l-impatt għandu jkun negliġibbli.

143. Konklużjoni dwar l-interess tal-Unjoni

144. Fuq il-bażi ta’ dak ta’ hawn fuq, ġie konkluż li ma hemm l-ebda raġuni valida kontra l-impożizzjoni ta’ dazji definittivi tal-antidumping kontra l-importazzjonijiet ta’ HTY li joriġina fir-RPĊ.

145. MIŻURI TAL-ANTIDUMPING DEFINITTIVI

146. Livell tal-eliminazzjoni tal- ħsara

147. Fl-assenza ta’ kwalunkwe kumment sostanzjali li jista' jibdel il-konklużjoni dwar il-livell tal-eliminazzjoni tal-ħsara, il-premessi (179) sa (183) tar-Regolament provviżorju qegħdin b’dan jiġu kkonfermati.

148. Miżuri definittivi

149. Fid-dawl ta’ dan ta’ hawn fuq, huwa kkunsidrat li, skont l-Artikolu 9(4) tar-Regolament bażiku, għandhom jiġu imposti miżuri tal-antidumping definittivi fir-rigward tal-importazzjonijiet ta’ HTY li joriġina fir-RPĊ fil-livell il-baxx tad-dumping u l-marġnijiet tal-ħsara, skont ir-regola dwar id-dazju iżjed baxx. B’konformità ma’ dan, ir-rati kollha tad-dazju għandhom jiġu stabbiliti fil-livell tal-marġnijiet ta’ dumping li nstabu.

150. Billi l-marġnijiet tad-dumping stabbiliti għall-Korea u t-Tajwan kienu taħt il-livell de minimis , l-ebda dazju definittiv tal-antidumping ma għandu jiġi impost fuq l-importazzjonijiet li joriġinaw fil-Korea u t-Tajwan.

151. Id-dazji tal-antidumping proposti huma dawn li ġejjin:

Kumpanija | Marġni tal-eliminazzjoni tad-dannu | Marġni tad-dumping | Rata tad-dazju tal-antidumping |

Zhejiang Guxiandao Industrial Fibre Co., Ltd | 57,1% | 5,1% | 5,1% |

Zhejiang Hailide New Material Co., Ltd. | M/A | 0 | 0% |

Zhejiang Unifull Industrial Fibre Co., Ltd | 57,6% | 5,5% | 5,5% |

Kumpaniji li qegħdin jikkooperaw mhux inklużi fil-kampjun | 57,3% | 5,3% | 5,3% |

Hangzhou Huachun Chemical Fiber Co., Ltd | M/A | 0 | 0% |

Oriental Industries (Suzhou) Ltd | 53,2% | 9,8% | 9,8% |

Il-kumpaniji l-oħra kollha fir-RPĊ. | 57,6% | 9,8% | 9,8% |

152. Ir-rati tad-dazju tal-antidumping tal-kumpaniji individwali speċifikati f’dan ir-Regolament ġew stabbiliti fuq il-bażi tas-sejbiet tal-investigazzjoni preżenti. Għalhekk, huma jirriflettu s-sitwazzjoni misjuba waqt l-investigazzjoni fir-rigward ta’ dawn il-kumpaniji. Dawn ir-rati tad-dazju (għall-kuntrarju tad-dazju għall-pajjiż kollu applikabbli għall-‘kumpaniji l-oħra kollha’) huma għalhekk applikabbli esklużivament għall-importazzjonijiet ta’ prodotti li joriġinaw fir-Repubblika Popolari taċ-Ċina u li jiġu prodotti mill-kumpaniji u għalhekk mill-entitajiet legali speċifiċi msemmija. Il-prodotti impurtati prodotti minn kwalunkwe kumpanija oħra mhux imsemmija b’mod speċifiku fil-parti operattiva ta’ dan ir-Regolament b’isimha u l-indirizz tagħha, inklużi l-entitajiet relatati ma’ dawk imsemmija b’mod speċifiku, ma jistgħux jibbenefikaw minn dawn ir-rati u għandhom ikunu soġġetti għar-rata tad-dazju applikabbli għall-‘kumpaniji l-oħra kollha’.

153. Kwalunkwe klejm li titlob l-applikazzjoni tar-rata tad-dazju tal-antidumping ta’ kumpanija individwali (pereżempju bdil fl-isem tal-entità jew wara l-istabbiliment ta’ entitajiet ġodda ta’ produzzjoni jew bejgħ) għandha tiġi indirizzata lill-Kummissjoni[3] minnufih bl-informazzjoni kollha rilevanti, b’mod partikolari kwalunkwe modifika fl-attivitajiet tal-kumpanija konnessi mal-produzzjoni, il-bejgħ domestiku jew tal-esportazzjoni assoċjat ma’, pereżempju, dak il-bdil fl-isem jew dak il-bdil fl-entitajiet tal-produzzjoni jew il-bejgħ. Jekk ikun xieraq, ir-Regolament għandu wara jiġi emendat kif dovut bl-aġġornament tal-lista ta’ kumpaniji li jkunu qegħdin jibbenefikaw minn rati tad-dazju individwali.

154. Il-partijiet kollha ġew mgħarrfa bil-fatti essenzjali u l-kunsiderazzjonijiet li fuq il-bażi tagħhom kien intiż li tiġi rrikmandata l-impożizzjoni ta’ dazji definittivi tal-antidumping. Ingħataw ukoll perjodu li fih setgħu jagħmlu rappreżentazzjonijiet wara għal dan l-iżvelar. Il-kummenti sottomessi mill-partijiet ġew ikkunsidrati kif dovut, u, fejn kien xieraq, is-sejbiet ġew modifikati skont il-każ.

155. Sabiex jiġi żgurat l-istess trattament bejn kwalunkwe esportatur ġdid u l-kumpaniji li jkunu qegħdin jikkooperaw mhux inklużi fil-kampjun, imsemmija fl-Anness ta’ dan ir-Regolament, id-dazju medju differenzjat impost fuq dawn il-kumpaniji tal-aħħar għandu jiġi previst sabiex jiġi applikat għal kwalunkwe esportatur ġdid li nkella jkollu dritt għal reviżjoni skont l-Artikolu 11(4) tar-Regolament bażiku billi l-Artikolu 11(4) ma japplikax fejn ikun sar it-teħid tal-kampjuni.

156. Ġbir definittiv tad-dazji provviżorji

157. Fid-dawl tal-kobor tal-marġnijiet tad-dumping misjuba u fid-dawl tal-livell tal-ħsara kkawżata fl-industrija tal-Unjoni, huwa kkunsidrat neċessarju li l-ammonti garantiti permezz tad-dazju provviżorju tal-antidumping, imposti bir-Regolament provviżorju, jinġabru b’mod definittiv sakemm jintlaħaq l-ammont tad-dazji imposti. Fejn id-dazji definittivi jkunu iżjed baxxi mid-dazji provviżorji, għandhom jiġu rilaxxati ammonti garantiti b’mod provviżorju li jkunu iktar mir-rata definittiva tad-dazji tal-antidumping. Fejn id-dazji definittivi jkunu ogħla mid-dazji provviżorji, l-ammonti garantiti fil-livell tad-dazji provviżorji biss għandhom jinġabru b’mod definittiv.

158. TMIEM TAL-PROĊEDURA

159. Fid-dawl tas-sejbiet dwar l-importazzjoniiet li joriġinaw fil-Korea u t-Tajwan, il-proċedura fir-rigward ta’ dawn iż-żewġ pajjiżi għandha tintemm.

ADOTTAT DAN IR-REGOLAMENT:

Artikolu 1

160. Dazju definittiv tal-antidumping qiegħed b'dan jiġi impost fuq l-importazzjonijiet tal-ħjut tal-poliesteri ta' tenaċità għolja (minbarra l-ħajt tal-ħjata), li ma jkunx għall-bejgħ bl-imnut, inkluż il-monofilament ta’ inqas minn 67 decitex, li attwalment jaqa' taħt il-kodiċi CN 5402 20 00 u li joriġina fir-Repubblika Popolari taċ-Ċina.

161. Ir-rata tad-dazju definittiv tal-antidumping applikabbli għall-prezz nett, ħieles fil-fruntiera tal-Unjoni, qabel id-dazju, tal-prodott deskritt fil-Paragrafu 1 u prodott mill-kumpaniji ta’ hawn taħt għandha tkun din li ġejja:

Kumpanija | Dazju (%) | Kodiċi addizzjonali TARIC |

Zhejiang Guxiandao Industrial Fibre Co., Ltd. | 5,1 | A974 |

Zhejiang Hailide New Material Co., Ltd. | 0 | A976 |

Zhejiang Unifull Industrial Fibre Co., Ltd. | 5,5 | A975 |

Companies listed in the Annex | 5,3 | A977 |

Hangzhou Huachun Chemical Fiber Co., Ltd. | 0 | A989 |

Oriental Industries (Suzhou) Ltd. | 9,8 | A990 |

Il-kumpaniji l-oħra kollha | 9,8 | A999 |

162. Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ li jikkonċernaw id-dazji doganali.

Artikolu 2

Il-proċedura antidumping li tikkonċerna l-importazzjonijiet tal-ħjut tal-poliesteri ta’ tenaċità għolja li joriġina fir-Repubblika tal-Korea t’Isfel u t-Tajwan qiegħda b’dan tintemm.

Artikolu 3

L-ammonti garantiti permezz tad-dazju provviżorju tal-antidumping skont ir-Regolament tal-Kummissjoni (UE) Nru 478/2010 dwar l-importazzjonijiet ta’ ħjut tal-polijesteri ta’ tenaċità għolja (minbarra l-ħajt tal-ħjata), li ma jkunx għall-bejgħ bl-imnut, inkluż il-monofilament ta’ inqas minn 67 decitex li attwalment jaqa’ taħt il-kodiċi NM 5402 20 00 u li joriġina fir-Repubblika Popolari taċ-Ċina għandhom jinġabru b’mod definittiv bir-rata tad-dazju definittiv impost skont l-Artikolu 1. L-ammonti garantiti ogħla mir-rati definittivi tad-dazju tal-antidumping għandhom jiġu rilaxxati.

Artikolu 4

Fejn kwalunkwe produttur esportatur ġdid fir-Repubblika Popolari taċ-Ċina jipprovdi evidenza biżżejjed lill-Kummissjoni li:

- ma jkunx esporta fl-Unjoni l-prodott deskritt fl-Artikolu 1(1) waqt il-perjodu tal-investigazzjoni (l-1 ta’ Lulju 2008 sat-30 ta’ Ġunju 2009),

- ma jkun relatat ma l-ebda wieħed mill-esportaturi jew produtturi fir-Repubblika Popolari taċ-Ċina li huma soġġetti għall-miżuri imposti minn dan ir-Regolament,

- li effettivament esporta fl-Unjoni l-prodott ikkonċernat wara l-perjodu tal-investigazzjoni li fuqu huma bbażati l-miżuri, jew li jkun daħal f’obbligu kuntrattwali irrevokabbli sabiex jesporta kwantità sinifikanti fl-Unjoni,

il-Kunsill, waqt li jaġixxi b’maġġoranza sempliċi dwar proposta sottomessa mill-Kummissjoni wara li jkun ikkonsulta l-Kumitat Konsultattiv, jista’ jemenda l-Artikolu 1(2) billi jżid il-produttur esportatur ġdid mal-kumpaniji li jkunu qegħdin jikkooperaw mhux inklużi fil-kampjun u għalhekk soġġetti għar-rata tad-dazju medja differenzjata ta’ 5,3%.

Artikolu 5

Dan ir-Regolament għandu jidħol fis-seħħ fil-jum wara dak li fih jiġi ppubblikat f'Il-Ġurnal Uffiċjali tal-Unjoni Ewropea .

Dan ir-Regolament għandu jorbot fl-intier tiegħu u għandu jkun direttament applikabbli fl-Istati Membri kollha.

Magħmul fi Brussell,

Għall-Kunsill

Il-President

[…]

ANNESS

PRODUTTURI ESPORTATURI ĊINIŻI LI QEGĦDIN JIKKOOPERAW MHUX MAGĦŻULA BĦALA KAMPJUN

Kodiċi addizzjonali TARIC A977

Isem il-kumpanija | Belt |

Heilongjiang Longdi Co., Ltd. | Harbin |

Hyosung Chemical Fiber (Jiaxing) Co., Ltd. | Jiaxing |

Shanghai Wenlong Chemical Fiber Co., Ltd. | Shanghai |

Shaoxing Haifu Chemistry Fibre Co., Ltd. | Shaoxing |

Sinopec Shanghai Petrochemical Company | Shanghai |

Wuxi Taiji Industry Co., Ltd. | Wuxi |

[1] ĠU L 343, 22.12.2009, p. 51.

[2] ĠU L135, 2.6.2010, p. 3

[3] European Commission, Directorate-General for Trade, Directorate H, Office N105 04/090, 1049 Brussels, Belgium.